разглеждания продукт. При липсата на доказателства, че групирането е било явно неподходящо, Комисията отхвърли това твърдение.
 (447)
 Групата FTT заяви също така, че Комисията не е установила подбиване на цените за около 30 % от нейния износ за Съюза, тъй като не е имало съответствие с КНП, продавани от промишлеността на Съюза. Групата FTT счита, че Комисията не е имала право да ограничи анализа си само до онези видове на продукта или пазарни сегменти, за които е имало действителни продажби от промишлеността на Съюза. Във връзка с това тя се позова на случая Changshu City Standard Parts Factory и Ningbo Jinding Fastener Co. Ltd./Съвет на Европейския съюз (144), където се заявява, че дъмпинговият марж следва да се изчислява за целия износ за Съюза, и групата FTT посочи също, че това изискване следва да се прилага по аналогия и за подбиването на цените.
 (448)
 Комисията изрази несъгласие с тълкуването на групата FTT на решението на Съда по случая Changshu City. Изискването да се вземе предвид целият износ се прилага само за изчисляване на дъмпинговия марж. Освен това Комисията отбеляза, че при оценка на маржовете на подбиване и занижаване на цените моделите, изнасяни за Съюза от засегнатите държави, представляват отправната точка за сравнение. Характерен аспект при сравнение на експортните продажби на производителите износители и продажбите на промишлеността на Съюза е, че не всички изнасяни модели са задължително продавани от промишлеността на Съюза. В настоящия случай процентът на съответствие е бил 70 % за включените в извадката китайски производители износители, който Комисията счете за достатъчен в голяма степен, за да гарантира широкообхватно и обективно сравнение на изнасяните модели с тези, които продава промишлеността на Съюза. На трето място, основният регламент не изисква от Комисията да извършва анализ на цената на всеки вид на продукта поотделно. По-скоро правното изискване е тя да бъде определена на равнището на сходния продукт. Накрая, Комисията стигна до заключението, че всички КНП са част от разглеждания продукт и се конкурират помежду си поне до известна степен. Затова изнасяните продукти на включените в извадката производители износители, които не се продават от промишлеността на Съюза, не представляват отделна категория на разглеждания продукт, а се конкурират напълно с останалите категории, за които е установено съответствие.
 (449)
 Това отговаря на цените, посочени в съображения 438 и 439 по-горе.
 4.7. Икономическо състояние на промишлеността на Съюза
 4.7.1. Общи бележки
 (450)
 В съответствие с член 3, параграф 5 от основния регламент при проверка на въздействието на дъмпинговия внос върху промишлеността на Съюза беше направена оценка на всички икономически показатели, имащи отражение върху състоянието на промишлеността на Съюза по време на разглеждания период.
 (451)
 Комисията получи няколко коментара от страните, отнасящи се до вредата. ПК твърди, че вносът от Китай не е причинил вреда или заплаха от вреда, тъй като показателите сочат, че състоянието на промишлеността на Съюза е добро и че промишлеността на Съюза все още заема господстващо положение с пазарния си дял. Connect Com отбеляза, че намалението на пазарния дял на промишлеността на Съюза е било много ограничено в контекста на възможния олигополен пазар.
